32005R1746
L 280/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) 1746/2005 НА КОМИСИЯТА
от 24 октомври 2005 година
за изменение на Регламент (ЕИО) № 2342/92 относно сертификатите за произход, които следва да бъдат представяни при възстановявания при износ на чистопородни животни за разплод от рода на едрия рогат добитък
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 31, параграф 4 и член 33, параграф 12 от него,
като има предвид, че:
(1)
Член 3 от Регламент (ЕИО) № 2342/92 на Комисията от 7 август 1992 г. относно вноса от трети страни на чистопородни животни за разплод от рода на едрия рогат добитък и предоставянето на възстановявания при износ и за отмяна на Регламент (ЕИО) № 1544/79 (2) определя критериите за предоставяне на възстановявания при износ на чистопородни животни за разплод от рода на едрия рогат добитък. Тези критерии включват представянето при уреждане на митническите формалности по износа на сертификат за произход.
(2)
В член 3, буква а) от Регламент (ЕИО) № 2342/92 са определени някои изисквания по отношение на данните, които следва да съдържат сертификатите за произход. Тези изисквания произтичат непосредствено от Решение 86/404/ЕИО на Комисията (3), което бе отменено и заменено с Решение 2005/379/ЕО на Комисията от 17 май 2005 г. относно сертификатите за произход и данните за чистопородни животни за разплод от рода на едрия рогат добитък и за сперма, яйцеклетки и ембриони от тях (4).
(3)
Някои от изискванията по отношение на съдържанието на сертификатите за произход бяха пояснени в Решение 2005/379/ЕО. Поради това разпоредбите за данните, които следва да се съдържат в сертификатите за произход за целите на възстановяванията при износ на чистопородни животни за разплод следва да бъдат приведени в съответствие с това решение.
(4)
Следователно Регламент (ЕИО) № 2342/92 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по говеждото и телешкото месо,
ПРИЕ НАСТОЯЩИЯ РЕГЛАМЕНТ:
Член 1
Член 3, параграф първи, буква а) от Регламент (ЕИО) № 2342/92 се заменя със следното:
„а)
сертификатът за произход, изготвен съгласно член 2, параграф 1 от Решение 2005/379/ЕО на Комисията (5), или друг документ, изготвен съгласно параграф 2 на този член.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2005 година.